James Garner
James Garner (born as James Scott Bumgarner; * 7. April 1928 in Norman, Oklahoma, USA; † 19. Juli 2014 in Los Angeles, Kalifornien) weer en US-amerikaanschen Schauspeler.

Leven 
Garner hett mit sössteihn Johren de Highschool verlaten, güng to Hannelsmarine un hett denn an’n Koreakrieg deelnahmen, in den he verwunnt worrn is. Dorna hett he en Studium vun de Bedrievsweertschap anfungen, wessel denn aver to’n Schauspeelünnericht an de Berghof-School in New York. He müss sik en Tiet lang aver mit verscheeden Arbeiden dörslahn, vördem er 1954 en Rull in en Broadwayopföhren kregen hett. He kreeg nu verscheeden lütte Film- un Feernsehrullen, de eerste weer in’t glieke Johr en Statistenrull in The Caine Mutiny.

En grötteret Publikum is to’n eersten mol bekannt worrn dör de Westernreeg Maverick (1957-1960). Dorna güng dat mit de Karriere vöran un he speel in vele Kinofilmen mit. Hier weer he faken ok in Hööftrullen oder an de Siet vun bekannte Weltstars in Western, Krimis, Kummedien un Kriegsfilmen to sehn.

Sien bekannteste Feernsehrull weer de Titelrull in The Rockford Files, de he söss Johr vun 1974 bit 1980 speelt hett un bit in de 1990er Johren dör ne’e Rockford-Speelfilmen wietermaakt weer, de den glieken Stil as in de 1970er Johren övernahmen harrn. As Detektiv Rockford is de düütschstämmige James Garner för en hele Generatschoon to en Kultfigur worrn. Garner harr en egen Produkschoonsfirma.

Filmografie (Utwahl)

Utteken 
James Garner is för sien Wark mit tallriek Priesen uttekent worrn. He weer 1985 ok eenmol för den Oscar as Best Hööftdorsteller för Murphy’s Romance nomineert. Wunnen hett he bit hüüt 14 Priesen un he weer vör wietere 31 vörslahn. Ehrt weer he ünner annern mit:
 1958: den Golden Globe in de Kategorie Meistversprekenste Needorsteller
 1977: den Emmy in de Kategorie Rutragend Hööftdorsteller in en Feernsehreeg för The Rockford Files
 1987: den Emmy in de Kategorie Rutragend Drama/Kummedie för Promise
 1987: den Golden Apple vun de Golden Apple Awards as männlich Star vun’t Johr
 1991: den Golden Globe in de Kategorie Best Hööftdorsteller – Mini-Serie oder TV-Film för Decoration Day
 1994: den Golden Globe in de Kategorie Best Hööftdorsteller – Mini-Serie oder TV-Film för Barbarians at the Gate

Weblenken 

Mann
Börger von de USA
Schauspeler
Engelsch
Boren 1928
Storven 2014